Boek: ‘Wit leuen’ – Ruan KempRuan Kemp “Tussen die stede lê die Commons, see van ellende, met enkele eilandjies hoop wat daarop dryf, dorpies van vryliede, vryhede, sterre in Melkweg, ás jy hulle kan kry, as jy daar kan ín.” Richter het ŉ verlede, maar dit is die hede wat hy probeer ontglip. In die krake van dinge beweeg hy, systap hy die gesag en die lasposte, al die bakhand tentakels van die unitêre staat, Uiopa. Toe hy mis trap, moet hy vlug. Saam met Margaret reis hy deur ŉ nagmerrielandskap ŉ bisarre avontuur in. Neal werk by die Buro Regse Aksie waar hy stories opmaak sodat die staat kan ingryp, maar hy wil wegkom. Langs wilde weë probeer hy vir homself en sy seun ŉ beter lewe koop. Vanuit ŉ sekuriteitskompleks, tussen die woede en die wyn, skree Gehard uit teen die leuens. Niemand hoor hom nie, en self is hy doof vir sy wanklank. Is dit omdat die geskiedenis by hom spook, of is dit uit vrees vir die toekoms wat hy voorspel. Helikopters, duikbote, kindersoldate, ongediertes, mensvreters… Wit leuen wemel van onwerklikhede, afdraaipaaie en verrassings. Ruan Kemp is ŉ mynbou-analis, met grade in die joernalistiek, onderwys, en ingenieurswese. Hy woon op Hermanus saam met sy vrou en drie seuns. Hy het in 2019 met Gedeeltelik bewolk gedebuteer. Wit leuen is sy tweede roman. Prys: R290,00* *Prys onderworpe aan verandering Koop die boek by Graffiti Boeke